Cesarhanmun/geonobi-data huggingface dataset:
地名: 甲山 (咸鏡道, 都護府)
年: 1624.0

○己卯/咸鏡監司李昌庭馳啓曰: "臣巡到三水, 審視關防形勢, 則白頭、長白兩山, 皆在眼前。 問于父老則 ‘白頭去我境, 僅四五日程, 長白則尤近。 舊有胡人部落古未坪、韓民坪, 自戊午年盡爲奴酋所捲歸, 兩山以南, 今無所住之胡。’ 自白頭至奴穴, 僅十三日程, 以賊路觀之, 則西水羅之路, 距雲寵、惠山, 僅四五日程; 馬竹嶺之距仁遮, 亦僅六七日程; 雪雲嶺之距茄乙坡, 三四日程; 五萬嶺路之距別害, 四五日程; 如朱雪、烏蹄等部落, 則依舊居住於白頭山之北, 距我邊不遠。 如是而我境沿邊各堡, 無一可恃之處。 別害則僅十五戶, 而土兵僅二十人; 廟坡則只六戶, 而土兵僅七人; 神方仇非則只五戶, 而土兵僅六人; 魚面則只十戶, 而土兵僅十五人; 自作仇非則只四戶, 而土兵僅五人; 茄乙坡則只十戶, 而土兵僅十人; 小農則只三戶, 而土兵僅四人; 羅暖則只七戶, 而土兵僅七人; 仁遮則只四戶, 而土兵僅四人; 惠山則只十戶, 而土兵僅十人; 雲寵則只十五戶, 而土兵僅二十人; 同仁、鎭東則土兵皆七人而竝四戶, 甲山則最爲雄鎭, 卽兵使所駐節制列鎭之處, 而土兵不滿百數, 三水則比甲山, 不滿三分之一。 兩邑及各堡土兵外, 雖有公私賤、官奴婢, 勿論男女, 盡隷於守城之中, 而數甚零星。 以三、甲孤危之卒, 當賊路至近之要衝, 若有警急, 則將何以應敵乎? 平時則南關之軍, 其數不小, 而或徵戍三南以益之。 今則南關軍額日縮, 數不滿三四千, 而計除西路待變之軍然後, 添防各堡, 思之至此, 誠可寒心。 六鎭則去南關不趐千里, 其禍視三、甲稍緩矣。 若三、甲有事, 則別害之去咸興, 僅四日程, 北靑、咸興, 亦無如之何矣。 請令廟堂預講實邊之策, 以重關防之地。" 上下其啓于備局。
地名: 甲山 (咸鏡道, 都護府)
年: 1640.0

○憲府啓曰: "刑曹定配罪人金愈堅, 卽故執義敏善之孫也。 有叛奴投入壽進宮, 構陷厥主, 至被四次刑訊。 愈堅以年少儒生, 嚴杖之下不免有求生之計, 終伏壓公爲賤之律, 決杖一百, 流配甲山, 人莫不稱冤。 臣等始聞驚訝, 取見刑曹文案, 則其中可疑之端, 不一而足。 該曹偏聽一邊構誣之言, 不待獄情歸一, 而勒定壓公爲賤, 徑先請刑, 上負欽恤之意, 下撓至公之法, 使無告儒生, 枉被刑配之罪, 叛主逆奴, 偃息於覆載之間。 此而不治, 國不爲國, 請刑曹當該堂上、郞廳, 竝命罷職, 愈堅獄事, 更令明査處決。" 累啓而不從。
地名: 甲山 (咸鏡道, 都護府)
年: 1664.0

○上御熙政堂引見大臣及備局諸宰。 右相洪命夏
              
                〔曰〕
              : "近來朝綱解弛, 人不知君命之爲重。 牌招不進之弊, 誠極寒心。 今日大司憲鄭知和, 雖有身病不至苦重, 則强疾出謝, 事體當然, 而終不來赴, 遞差宜矣。" 上曰: "然則大司憲鄭知和遞差。" 命夏又曰: "掌令呂閔齊病未行公, 亦當竝遞矣。" 上亦從之。 領相鄭太和曰: "博川郡守姜說, 移拜甲山, 說雖有善治之名, 年已七十, 不可使遠赴絶塞矣。" 上令遞差。 命夏曰: "姜說淸而愛民。 旣遞甲山, 宜仍任博川。" 上從之。 戶判鄭致和曰: "東萊商倭出來, 則例爲開市, 東萊府使及釜山僉使, 檢察其出入, 嚴禁潛商矣。 頃因石硫黃買賣, 我人亦多載物貨, 私相交易於中路, 前頭之弊, 不可不慮。 新府使安縝, 今當下去, 請自備局, 分付痛禁。" 上許之。 命夏又曰: "京畿大同後烟戶之役, 極其偏苦。 士夫, 則皆不應役, 小民獨受其弊。 宜自今申飭, 一體差役也。" 上然之。 校理張善瀓曰: "承文權知正字崔後尙, 登第之後, 欲爲陰害者, 以江都時事, 搆成不測之醜言, 欲枳淸選之途。 後尙以醜辱及於其母, 飮痛抱冤, 絶意仕宦。 人心之危險至此, 極可痛也。 蓋江都之事, 臣所目覩。 丁丑正月, 淸兵陷江都, 初不搶掠, 故後尙之兄後亮, 團聚家屬, 往見淸將曰: "我是主和崔尙書之子。 尙書家屬盡在此。" 淸將以後亮, 往問於故相臣尹昉, 得其實狀然後, 卽置其家屬於城西民舍, 使其軍士不得侵犯。 避亂士夫家屬及本土男女三十餘人, 皆稱以崔家奴婢, 竝皆得全。 蓋淸將陷島之初, 汗命崔尙書家屬在島中, 則使之善待, 適會後亮往見淸將, 故一家皆得以保全。 淸將至以馬四匹與內官白大圭, 使之給送崔家。 其時實狀, 誰不知之? 前日德山縣監崔世慶, 爲學齋任, 削其新薦齋任柳命堅之名, 命堅之友蔡時龜, 誤聞削薦, 出於後尙, 以此嫌怒, 作爲不測之說, 以中之。 後尙登科之後, 誣謗喧傳, 不勝藉藉, 其煽動構陷之擧, 雖不知出於時龜, 而究其言根, 則時龜當之。 宜拿問明辨也。" 上問諸臣曰: "此言何如。" 太和曰: "丁丑以後, 國家之至今保存, 實是崔鳴吉之功, 而鳴吉於亂後引用新人之故, 見忤於一時, 又以士族婦女被擄者, 令勿離異之故, 謗者以爲: ‘其家必有此事。’ 崔後尙登第之後, 乃有此謗, 其言之無據, 孰不知之? 但今若究問言根, 則轉轉相引, 推覈極難, 徒傷國體, 臣意, 則今巳自上燭其虛妄, 諸臣亦皆詳知, 不必更問言根矣。" 命夏亦以此爲對。 左參贊許積, 亦曰: "凡言語旣出之後, 或有暗昧難明者, 而此則國人之所共知, 不必査問矣。" 上又問三司執義李程、正言申厚載, 皆以爲: "雖不拿問, 旣已明辨, 自可伸雪矣。" 上曰: "誣詆之狀, 如是明白, 則自可辨雪。 造言者, 不必拿問矣。"
地名: 甲山 (咸鏡道, 都護府)
年: 1668.0

○正言趙世煥條列北路弊端十二事, 別單書啓。 其一, 三、甲兩邑田稅及奴婢身貢之蠲減也。 其二, 北靑以南各邑, 一應上納, 分等蠲減也。 其三, 驛卒逋欠, 別樣變通也。 其四, 勑行時兵曹卜定皮物雕羽於各鎭堡之弊也。 其五, 兵營所納樺皮加定之弊也。 其六, 內奴丁壯除身貢充定於鎭堡之土兵也。 其七, 甲山坐地之不合城守參酌變通也。 其八, 邊將擇送之事也。 其九, 北路武士糧資難備, 不能赴擧之弊也。 其十, 南軍更爲除布入防之便也。 其十一, 民役詳定, 俾無濫雜之弊也。 其十二, 定配罪人, 一倂開釋也。 事下備局, 而覆啓請施者, 堇一二條, 其餘皆令道臣査啓, 或令該曹明覈, 而後竟無實。

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。

○正言趙世煥條列北路弊端十三事, 別單書啓。 其一, 三、甲兩邑田稅及奴婢身貢之蠲減也。 其(一)
                〔二〕
              , 北靑以南各邑, 一應上納分等蠲減也。 其三, 驛卒逋欠別樣變通也。 其四, 勑行時兵曹卜定皮物、鵰羽於各鎭堡之弊也。 其五, 兵營所納樺皮加定之弊也。 其六, 內奴丁壯除身貢充定於鎭堡之土兵也。 其七, 甲山坐地之不合城守, 參酌變通也。 其八, 邊將擇送之事也。 其九, 北路武士糧資難備, 不能赴擧之弊也。 其十, 南軍更爲除布入防之便也。 其十一, 民役詳定, 俾無濫雜之弊也。 其十二, 定配罪人一倂開釋也。 事下備局, 而覆啓請施者, 僅一二條, 其餘皆令道臣査啓, 或令該曹明覈, 而後竟無實。
地名: 甲山 (咸鏡道, 都護府)
年: 1669.0

○命盡減咸鏡道
              穩城稅米、大豆、奴婢身貢及洪原、明川、鏡城牛黃歲幣、醫司藥材價, 半減人蔘價布。 鍾城、慶興、三水、甲山等四邑稅米、大豆、奴婢身貢亦半減。 時北路凶荒, 因本道監司狀啓, 有是命。

○命盡減咸鏡道
              穩城稅米大豆、奴婢身貢及洪原ㆍ明川ㆍ鏡城牛黃歲幣、醫司藥材價, 半減人蔘價布。 鍾城ㆍ慶興ㆍ三水ㆍ甲山等四邑稅米大豆、奴婢身貢亦半減。 時, 北路凶荒, 因本道監司狀啓, 有是命。
地名: 甲山 (咸鏡道, 都護府)
年: 1672.0

○上引見大臣、備局諸臣。 接慰官申厚載, 有拿命之後, 以其代差定與否, 論議不一。 或曰, 差送可, 或曰, 不可, 未有決定。 至是, 諸臣疑難於榻前, 終以本道都事, 差送爲定。 領議政許積曰: "原州有可疑人捉囚者, 今日勑行已歸, 今當稟處。 見其人姓名, 卽朴起相也。 其父卽禮男內奴, 而居文川, 渠則養于甲山, 居其叔父家, 移文問之, 則果然。 其母卽受月, 乃東萊人, 而京中兩班之婢子。 此人決非他國人, 而被擄走回云者是也。 雖送本土, 不無逃匿之患, 雖捉送彼中, 逃還之弊, 亦甚可慮。 若送于絶島, 如濟州等地, 則似得矣。 上曰: "可。"

○上引見大臣及備局諸臣。 接慰官申厚載有拿命之後, 以其代差定與否, 論議不一。 或曰差送可, 或曰不可, 未有決定。 至是, 諸臣疑難於榻前, 終以本道都事差送議定。 領相許積曰: "原州有可疑人捉囚者, 今則勑行已歸, 今當稟處。 見其人姓名, 卽朴起相也。 其父卽禮男, 內奴而居文川, 渠則養于甲山居其叔父家, 移文問之則果然。 其母卽受月, 乃東萊人, 而京中兩班之婢子。 此人決非他國人, 而被擄走回云者。 是也送于本土, 則不無逃匿之患, 捉送彼中, 則逃還之弊, 亦甚可慮。 若送于絶島如濟州等地, 則似得矣。" 上允之。 吏曹判書金壽恒曰: "刑曹郞官以十二朔定限, 故未準朔前, 不得注擬他職。 或有準朔未遷轉徑遞, 而旋又除授者。 如監察、禁府都事, 則重來者, 不計朔注擬他職。 刑曹郞官準朔後重來者, 亦依此例, 注擬何如?" 上曰: "刑郞準朔之後, 纔遞旋授, 實是難堪。 此類則吏曹可觀勢處之, 不必久置苦務。"
地名: 甲山 (咸鏡道, 都護府)
年: 1701.0

○癸未/左議政李世白出仕, 上引見慰諭。 世白曰: "咸鏡監司兪得一, 請以南兵使時住行營, 而乙丑生事後, 兵使移住甲山, 以防犯越, 因弊端之不貲, 定以虞候代送, 不可更變。" 又言: "楊州
              平丘, 有定宗朝淑愼翁主墓, 而古塋崩頹, 衆塚逼近。 宜使修封, 禁他人葬者。" 上竝從之。 承旨李世載曰: "頃因全羅監司狀啓, 軍丁之逃故者, 成給公文於其隣族, 竝許代定, 而第始勤終怠, 未免屯膏之歎。 宜令各邑修送逃故成冊于備局及監營, 限以今夏, 盡數代定, 而各司逃故奴婢, 無立案而侵隣族者, 亦宜一體査頉。 且良民、公賤之罪死於他道者, 本官不知, 仍徵其役於隣族。 亦令營將, 限十年査出。 賊徒之正刑、杖斃者, 抄報備局, 備局分付各道, 使卽代定爲宜。 且良民之投入驛保者甚多。 凡驛屬應役者外, 不必給保, 宜一倂移定逃故之代。 忠順衛之無錄券而冒出口傳者, 亦宜一一査出, 以塡軍額。" 上竝從之。 罪死他道者, 使討捕使, 每朔報于監司, 監司年終, 報于備局。
地名: 甲山 (咸鏡道, 都護府)
年: 1711.0

○辛卯/引見太臣、備局諸臣。 領議政徐宗泰言: "俄者捕盜大將李基夏, 送一封書于賓廳, 卽典獄罪囚尹震興呈狀也。 其狀以爲: ‘同囚張千連, 自言掛書事, 吾與外人相議爲之’ 云。 震興是印僞造罪人, 千連卽御寶僞造罪人, 而皆久囚也。 其言之虛實, 不可知, 而旣有所告, 使捕廳, 究問見其端緖, 而設鞫似宜。" 上初命捕廳推問。 司諫金始煥曰: "捕將旣報於大臣, 大臣又達於筵中, 虛實間宜令王府究問, 而設鞫則當觀情節次第擧行。" 上從之, 命禁府按治。 宗泰曰: "甲山犯越淸人, 押來問情, 則自謂: ‘不曾犯越’, 而末後始以爲: ‘失路而來, 不覺其犯越’ 云。 想其實狀如是矣。" 右議政金昌集曰: "咨文中斟量措辭入送似宜。" 上命咨文, 善爲指辭, 毋致生事於瀋將, 犯越人等, 從速交付於鳳城。 宗泰曰: "掌令金始慶, 疏論掛書人購募之方, 雖數千金之費, 勳秩之賞, 亦何所惜。 此宜有取旨定奪之事。" 上以爲: "勳秩過重, 不可輕施, 而更以千金加給之意, 別爲頒布。" 上又曰: "始慶疏中紙品事, 亦有所言矣。" 宗泰曰: "聞其紙甚佳, 此必有所從來。 尹就商曾欲見其紙品, 稟白割去, 想今留在。 以此廣問譯輩爲宜。" 上許之。 金昌集曰: "戊子冬至使之赴燕也, 以歲幣木綿載輸, 爲弊甚鉅, 以銀貨折定代定之意, 令譯輩, 問於大通官朴得仁, 則答以若以銀代送, 皇帝必喜聞, 渠當周旋圖成云。 故閔鎭厚以此陳達, 令廟堂稟處, 而我國銀路不廣。 以銀代定, 雖爲目前省弊, 而日後之慮, 有不可知也。" 上以爲以銀代定, 非永久便利之道, 命置之。 宗泰曰: "洪致中以守令別薦事陳達。 今若另加剡薦, 據此調用, 則不無其效。 宜令從二品以上備局堂上、三司長官、監司留守兵使, 毋論文、武、蔭, 各薦可堪者三人, 自廟堂看定, 付之銓曹, 而如有不法贓汚者, 薦主論罪一款, 亦宜申明。" 上從之。 上又因兵曹判書崔錫恒言, 命罷三江分敎官及江華敎官準朔陞實之法。 宗泰又曰: "我國取人, 多取京華, 罕用鄕曲。 卽今諸道中, 多有科目進身者, 而無故閒廢者亦多。 遠方科目人着實調用之意, 申飭可也。" 修撰(鄭拭)
                  〔鄭栻〕
                
              曰: "嶺南素稱人才府庫, 而近來全不收用。 曾見道內登文科者甚多, 而爲守令、督郵者, 僅數人而已, 至於先正臣李滉、李彦迪後孫, 不沾寸祿, 誠慨然矣。" 上命該曹收拾錄用。 上因刑曹判書李彦綱及諸臣之言, 刑曹所囚敗船沙格等, 竝命絶島爲奴。 宗泰又以判府事李畬, 今將陳疏退歸, 當有敦勉之意, 陳白, 上許之。 及畬辭疏至, 遣承旨敦諭, 畬以病爲辭, 終不肯停行。 持平金啓煥論: "任實縣監李望雲, 以軍器別備, 特有加資之命, 而聞其別備之際, 多有可駭之擧。 募得閑丁, 勒徵多價。 請拿問科罪, 還收加資。" 上曰: "加資還收, 則拿問後更議未晩。" 又論: "成歡察訪陳溟翰, 爲人不似官員樣子, 專以剝下肥己爲事。 請罷職。" 上不允。
地名: 甲山 (咸鏡道, 都護府)
年: 1729.0

○壬申/憲府
                【掌令申處洙。】
              申前啓, 不允。 又啓: "噫嘻! 維賢窮凶極惡之罪, 上通于天, 爲今日臣子者, 恨不能食其肉而寢其皮也。 其少洩神人之憤者, 惟在於破瀦一款, 而聖意蓋有所詳愼者, 至令金吾査問以稟, 誌文、印本, 誕降之所, 旣曰寓舍, 則其非本第, 明白無疑。 一二婢子之奸招飾辭, 何可取信, 而不爲擧行應施之典也? 請逆魁維賢, 亟施破家瀦澤之律, 以伸王法, 以快群情。 疏下諸賊, 終至稱兵, 而夢旣伏法, 誼又杖斃, 則所餘者, 只是眞儒等三賊耳。 以其貫盈之罪, 尙在竄配之中, 王章之乖舛, 莫此爲甚。 蓋其疏不道之說, 實爲敎文之源逆。 鏡旣是妖儉之外援, 眞儒又爲諸賊之窩主。 特以官秩之高下, 鏡雖作頭, 若言凶論之主張, 儒實爲首, 律以三尺之典, 豈有獨逭之理哉? 況其顯賊兵敗之後, 捉納萬鼎者, 欲掩其同謀之迹也, 慶祉就拿之際, 潛取其馬者, 實出於親密之情也。 其平日締結凶賊, 爛熳謀議之狀, 於此益可見矣。 舊罪新案, 斷不可以島配而止, 請眞儒等三賊, 亟正邦刑。 明彦之有不臣於殿下之心, 蓋已久矣。 甲辰冬一疏, 已極凶慘, 而以賊鏡同去就之說觀之, 其綢繆陰謀, 貫通心肚之狀, 昭然難掩。 噫! 遐荒放謫, 卽歸故土, 人之常情, 而遲回不歸, 已多可疑之端, 久廢起用, 一言自訟, 事理當然, 而不陳例疏, 顯有罔測之意。 此所以向來筵臣, 有無臣節之論者也。 惟此兩款, 究其心迹, 則雖斬作萬段可也。 而況其父子之名, 累出於諸賊之招, 胡服擧事之說, 元非倉卒做出之言, 衣縫納書之計, 實出臨急圖免之意。 使渠父子, 果無爛漫同參之事, 則逆招所引, 何如是狼藉, 而世樞之至死不變其說者, 尤豈非情節之萬萬無疑者耶? 當初拿鞫, 在法當然, 徑先酌處, 大失獄體。 請明彦, 更令鞫廳, 拿鞫嚴刑, 快正王法。 思孝自是凶黨餘孽, 與師寬有叔姪之親, 而率置於營底, 以慶祉爲心腹之人, 而委任於幕下, 其平日爛熳謀逆之狀, 不待崇大之招、道亨之出, 而可知矣。 況其曾按東藩之時, 至以三百金重貨, 無端出給於弼顯, 則彼此情迹之綢繆, 其來已久。 李曥所謂賊顯與思孝, 連謀擧兵者, 豈不信然乎? 噫! 顯賊之所率邑兵, 不過如干束伍, 而乃能直到全州, 請見主將, 若無從前和應之約, 則豈敢以些少脅從之類, 突然徑趨於城守已嚴之後, 從容往復, 直請開門耶? 及其匹馬逃走, 而終不跟捕者, 顯有暗地故縱之意, 拘其母子, 仍置該邑者, 亦在諸賊已敗之後, 則正與直儒之捉納萬鼎, 夢佐之追捕弼夢, 同一心腸。 昨年按鞫之時, 徑先酌處, 已是失刑之大者, 人心之憤鬱, 至今未已。 請充軍罪人思孝, 拿鞫嚴刑, 以正王法。 嗚呼! 聖考寶鑑, 此何等文字, 大策編摩, 又何等責任, 而今乃畀之於如尹淳者, 臣竊慨然也。 噫! 我聖考在宥五十年, 見於施措, 發於絲綸者, 何莫非鴻功盛烈, 而其所以建諸天地, 昭如日星者, 尤莫大於尊周夫義, 斯文處分耳。 如非鴻匠, 莫宜撰次。 彼淳者, 雖不量度, 妄自擔當, 而渠嘗鬻技殊俗, 人皆唾罵, 則豈忍以匪風、下泉之詞, 反汚於染毫蠻牋之手乎? 其腕旣不可斷去, 則此編決不宜仍畀。 雖以故事言之, 手寫三田碑者, 不敢復書士夫家墓文。 況以堂堂聖考之遺編, 付之於如許之人, 其損國體駭聽聞, 果何如耶? 至如斯文事, 煌煌聖訓, 實爲百世不刊之典, 今此寶鑑之中沒此文字, 何以爲後世觀乎? 只以玆事, 最爲渠輩之所嘗惡聞, 故托以汗漫, 游辭稟旨, 竟至刪去而後已, 其僭妄之罪, 巧密之態, 有不忍正視。 請右參贊尹淳, 罷職不敍。" 上命還給, 引見, 下敎曰: "汝不聞滌去舊習之敎耶?" 處洙曰: "臣所論, 乃斯文事, 非黨論也。" 命竄處洙於甲山府, 於是, 李顯祿、趙尙絅等相繼疏救, 皆不從。
地名: 甲山 (咸鏡道, 都護府)
年: 1744.0

○壬戌/上引見大臣、備堂。 江原監司權爀請得空名帖一千張, 修補道內及營門所在軍器, 右議政趙顯命請限半許之。 咸鏡監司李壽沆啓言: "道內三水、甲山被災尤甚。 甲子條田稅米太, 三色奴婢貢米, 請退待明秋收捧。" 顯命亦請許, 上允之。
地名: 甲山 (咸鏡道, 都護府)
年: 1754.0

○甲戌/嶺南釐正使閔百祥復命, 上召見之。 百祥條陳弊瘼, 至藿田條, 奏曰: "均廳有藿田稅, 近來守令預納藿錢於均廳, 使民刈藿以利己, 民不堪其弊, 皆願增價納均廳而革此弊矣。" 上曰: "藿亦有稅乎? 其情可矜, 況可增價乎? 其在損上益下之政, 可仍其舊。" 均堂洪鳳漢頗持之。 百祥曰: "雖以固城一邑言之, 均廳之稅不過九十兩, 而守令買藿之利, 多至二百兩。" 上曰: "勿復增價可也。" 百祥又言寺奴婢之弊, 命備局稟處。 吏曹判書申晩, 以北道甲山、富寧爲文武交差之窠, 而武臣淹滯, 請勿拘格例, 差送武臣, 上許之。 又敎曰: "嶺南旣釐正, 湖南、湖西當及時差遣, 卿等試薦之。" 鳳漢曰: "李成中可送湖南, 李益輔可送湖西。" 上許之。 先以李成中爲湖南釐正使。
地名: 甲山 (咸鏡道, 都護府)
年: 1762.0

○憲府
                【持平尹冕東。】
              申前啓, 不允。 又啓曰: "今者諸賊, 皆出於潭陽一府, 維賢曾爲本倅, 誑誘人心, 其爲害至于今未已。 近聞匡師ㆍ鑰, 假息北塞, 多聚土人, 以敎文筆。 荒裔愚俗, 安知無煽動淪胥之患哉? 請會寧府安置罪人匡師, 甲山府爲奴罪人鑰, 幷移配絶島, 亦令本道, 曉諭兩邑士民, 俾知凶孽之不可交通, 其中親密者, 摘發科治, 以杜日後之弊。" 上從之。 匡師
              珍島郡安置, 其學徒, 令府使決杖, 鑰令道臣, 嚴刑一次, 黑山島爲奴, 其學徒, 令府使刑推一次。 又啓曰: "荒歲賙賑, 收斂富民, 雖出於迫不得已, 而舒川則勒收一人錢八百餘兩, 二百之數, 已歸私橐, 連山則亦收民錢三百餘兩, 道路喧傳, 聽聞驚駭。 當該道臣, 從重推考, 舒川郡守李纉徵, 亟令王府, 拿問嚴處, 施以贓律, 連山縣監權正宅, 施以削職之典。" 上曰: "令該府嚴問。" 又啓曰: "前正言邊得讓, 去秋湖西掌試不公之說, 先播試圍, 多士立庭, 戟手群罵, 幾乎場事不成。 請邊得讓削去仕版。" 上從之, 首唱士人, 嚴訊一次, 海島充軍。
地名: 甲山 (咸鏡道, 都護府)
年: 1768.0

○壬申/上祗迎崇陵忌辰祭香於延和門外, 仍御典設司。 上曰: "仁獻王后誕降於海州乎?" 領議政金致仁曰: "然矣。" 命宣傳官奉審芙蓉堂及碑閣, 命承旨讀《崇陵誌狀》, 至各司奴婢貢, 上曰: "今則婢貢全無矣。" 命北道大小貢膳及甲山貢皮, 限今年停捧。 革罷諸道佛刹之爲願堂於宮房者, 令八道兩都, 搜訪孝廉節義以聞。 蓋以崇陵所已行, 載在誌狀故也。 仍御興化門, 放釋金吾秋曹捕廳輕囚, 命京兆, 進鄕民, 問農形, 又招入鐘街流丐若干人, 付惠廳給糧。
地名: 甲山 (咸鏡道, 都護府)
年: 1771.0

○庚戌/上命宣傳官吳益祥ㆍ李允彬, 往探䄄之所住處, 仍爲搜來文書, 允彬只搜得《通鑑》一卷而來。 上御建明門, 命拿入允彬, 問䄄方在何處, 允彬對曰: "在於黑石里, 而物件則只是《通鑑》一卷, 朱書二十八宿矣。" 又問: "䄄與幾人同處?" 對曰: "只有宋家奴一人及良娣家奴一人矣。" 又問: "典洞家閉門, 而無一人形影乎?" 對曰: "䄄之母及禛之妻, 在於後邊矣。" 又命拿入益祥, 益祥所奏, 或曰: "典洞家鎖門無人, 而盡往果川。" 又曰: "其家往在桃洞。 允彬言相左, 遂命決棍, 巨濟府充軍。 仍敎曰: "臺臣不敢斥名, 三司則盡爲聾啞。 文武如此, 予將誰恃? 不思衰君, 顧瞻後日, 予之爲此擧, 欲復幾亡之倫綱也。" 司諫李行源
              巨濟, 獻納鄭文柱
              南海充軍, 正言沈煥之
              甲山、南絳老
              三水, 免爲庶人。
地名: 甲山 (咸鏡道, 都護府)
年: 1786.0

○乙酉/李泰守、劉漢敬伏誅, 罷推鞫。 初漢敬, 以凶書, 藏於其姪雪云同囊中, 被搜出。 及設鞫, 問雪云同, 雪云同供曰: "漢敬、泰守、命福及趙居士, 會三水
              仁遮洞
              李文穆家, 同作一書。" 文穆者乙亥逆賊夏宅孫爲奴者。 問文穆, 文穆證引其隣居林慶華: "居士輩, 自慶華所來見, 而手持三片紙。 一紙有所書記, 書中有錄字。 今凶書亦有錄字, 紙樣恰似。 慶華家有文訓長所書宰相名字之冊, 金鍾秀、申應周在其中。 若非文訓長所爲, 必慶華隣居宋載垕之筆。 載垕, 曾與德相, 相親於謫所。 又與罪宦孫效忠、李昌順。 昌順曾言: ‘居士黨, 爲萬人, 遍於三南, 小爲明火賊。
                【作黨搶刼之賊。】
              大則謀逆’ 云。 及居士輩, 被囚端川也, 慶華又言: ‘居士黨, 欲先殺所錄宰相而擧兵。’ 且與城內謫居人李獻遂、孫效忠, 頻頻往來。" 問文載質。
                【卽文訓長。】
              供曰: "前年寓慶華家, 寫千字文, 後寓禹德夏
              
                【三水座首】
              家, 德夏薄待逃去。" 與文穆質, 文穆證居士輩, 逐日屯聚。 且於千字文卷末, 書鍾秀字及前南兵使名, 凶書則慶華執筆, 載質呼之。 使泰守、文穆, 對質。 文穆證, 泰守有所書, 書中有錄字。 泰守證, 目見文穆親寫凶書。 問漢敬, 供曰: "凶書, 泰守所授, 而使渠傳於順安
              韓姓人。" 問泰守, 供曰: "凶書出自禹德夏, 使渠傳於順安
              韓姓人。 崔光秀參見。 德夏言: ‘此書若傳之, 當自京有回報。 其子弼謨, 方留京中洪達洙家。’ 文穆供曰: "凶書的是泰守所寫。 弼謨在京, 住洪達洙家。 在三水, 與獻遂切親。" 問德夏, 供曰: "德相居謫住其家, 果親密, 居士輩爲渠告官, 逐出境外, 其妻患痁, 故邀之祈禱, 因書托羅暖鎭, 使勿禁而已。" 與泰守對質。 泰守證其授書傳順安狀。 德夏不服。 問禹弼謨, 供曰: "庚子年, 順安
              韓弼玄, 來三水
              李麟臣家, 示一卷曰: "卷中人, 皆吾黨。 此書卽秘訣, 將有如此事。’
                【凶言不傳, 卽謀逆之意。】
              所錄姓名, 殆過百人。 有甲山
              金麟三、李龍範等, 而龍範家, 有祝文, 自稱人頭將軍。 又有稱眞人者, 卽端川
              鄭哥也。 龍範被捉於甲山, 而座首金麟三, 火其書。 本倅宋迪中欲摘發麟三行賂而放。" 問迪中, 供曰: "龍範, 稱以神祭, 誑誘愚民, 故捕之施治盜之刑, 龍範非土着。 所謂神祭, 殺牛設旗, 而自謂學術於利城
              李把摠, 後因營關, 加刑放送。" 云。 自去年十二月, 設鞫。 諸囚互相援證, 而德夏、效忠爲根柢。 囚繫者殆近數十人, 株連者亦甚衆。 反覆盤覈, 竟不得要領。 至是德夏、效忠, 竝物故, 階梯遂絶。 而泰守、漢敬承款。 泰守結案: "行凶節次, 入三水地, 與同行居土仁宅、光秀, 爲本邑座首禹德夏所邀, 入於房內, 坐於竹器懸架之下。 授一封書, 潛囑曰: ‘此書必須緊藏善傳也。’ 其書題目絶悖, 辭意極凶。 而受置懷中之際, 爲光秀所傍見。 同伴中漢敬, 義結兄弟。 托以謫居, 李生之書, 要傳順安
              韓哥之家, 藏於漢敬囊中。 到端川爲夜巡所捉, 官庭搜撿之際, 情節盡爲綻露。 謀逆同參是實。" 漢敬結案: "行凶節次, 囊中凶書, 俱是罔測不道之說, 而一從泰守之言, 將爲轉傳之計, 凶憯情節, 已盡昭著。 謀逆同參是實。" 鞫廳議啓言: "光秀參見德夏之凶書, 仁宅目覩漢敬之囊藏, 與泰守、漢敬, 爛漫酬酢。 文穆凶書, 造出雖曰落空, 居士徒黨, 將擧大事之說, 聽而不告, 難免知情之律。 況林慶華、宋載垕, 手竄凶書, 丁寧指告, 竟歸虛妄, 自有誣人之律。 三囚下送本土, 仍施典刑。 昌順於凶謀, 無不參聞, 至以萬衆擧事之說, 說與文穆、載質, 留接德夏之家, 難掩參涉之跡。 兩囚下送本土, 限死刑訊 慶華、載垕, 不無可疑之端。 李昌京、文穆酬酢, 不過塗聽。 居士往來, 又未目見。 此三囚, 容有可議。 宋迪中、禹弼謨, 施威嚴問, 終未歸一。 待李龍範就拿, 更問。" 敎曰: "此獄根柢, 在德夏, 而旣物故。 泰守、漢敬, 已結案。 效忠, 徑斃, 無更覈之道。 載質下送本道, 加刑島配。 昌順
              濟州爲奴, 昌京島配, 慶華、載垕放。 效忠支屬, 令刑曹査處。 弼謨下秋曹嚴囚。 達洙島配, 韓赫移秋曹決處。 雪云同爲奴, 宋迪中嚴刑還配。" 仁宅、光秀、文穆, 後因道臣覈啓, 竝斬於三水府。 諭道臣曰: "遐土愚氓, 始雖不識奸謀, 今當怳然大覺。 莫如嚴飭守宰, 宣諭朝家懷保之意。 更勿以無緊之事登聞。" 蓋上意在鎭安也。
地名: 三水 (咸鏡道, 都護府)
年: 1434.0

○命都承旨安崇善, 往議政府, 與領議政黃喜等議事。 一。 "自江界至滿浦九十餘里, 自滿浦至許憐三十餘里, 其處居民, 僅三百餘戶。 每當冬節, 携老扶幼, 入保江界, 破蕩家産, 民甚苦之。 滿浦口子, 除木柵, 改築石城, 宜令近處居民, 入保避患, 以除本府往來之弊何如?" 喜等議曰: "依下旨施行。" 崔閏德議曰: "往者參議朴坤, 審視而來曰: ‘其地無水, 不宜築城。’ 更審城基, 然後築其石城爲便。" 一。 "自理山至烽火臺一百二十餘里, 都乙漢六十里, 通巾六十里, 山羊會九十餘里, 如此遙隔, 居民入保本郡, 道途之遠、往來之勞, 民甚苦之。 中央新寨里築石城, 以除積年本郡往來之弊何如?" 僉曰: "都乙漢烽火臺, 距江界府
              滿浦口子, 不甚相遠, 宜入保於兩處。 通巾、山羊會距本郡隔絶, 亦於中央新寨里等處, 城基可當之處, 令巡察使審視, 然後築城入保, 以除民瘼。" 一。 "自朔州至昌城百餘里, 每當冬節, 朔州節制使率其軍馬, 赴防于昌城, 其弊不小。 自今以朔州節制使移昌城, 以昌城知郡移朔州, 相換除授何如?" 喜曰: "朔州、昌城相換除授之事, 其議已久。 然凡設邊鎭, 以裨將居前後左右, 以元帥居中者, 四方有急, 則元帥隨卽率兵, 四出救援, 是古人設鎭之本意也。 今朔州、昌城布置之勢, 意必其此也。 如將換差, 必先使人往察便否, 然後施行可也。" 孟思誠等議曰: "依下旨施行。" 一。 "甲山、閭延相距九日餘程, 自甲山、三水岐至無路二日餘程, 自無路至閭延境, 又二日餘程。 其間居民, 非特苦於往來之弊, 其於相資之義, 亦且乖矣。 中央無路之(池)
                〔地〕
              , 別置縣邑何如?" 僉曰: "來八九月間遣人, 審其兩官相距道路遠近、居民多少、耕地有無, 若多有可耕之地, 則他官人民, 量宜移入, 然後置縣可也。" 一。 "沿邊之民, 越耕資生, 其來久矣。 年前征討後, 崔閏德獻議曰: ‘征討未幾, 時方忿怨, 如不禁耕, 不無被害, 宜禁越耕。’ 予從其議, 卽令禁耕。 今聞邊民非越耕, 則生理艱苦, 民皆咨歎。 越耕與否, 僉議以聞。" 僉曰: "許令越耕, 似乎速矣。 姑停之, 以待歸順後觀變許耕, 未爲晩也。" 一。 "古者戍邊軍民, 非徒憐恤, 亦給衣服, 以慰其勞。 本國南隣島倭, 北接野人, 皆是防禦最緊之處也, 而南方則倭寇賓服, 防禦稍弛, 北方則野人勢似投降, 心未誠服, 防禦最緊, 士卒勞悴, 宜賜衣服, 而勢難爲之, 姑將南方所造月課軍器, 減數除出, 移給北方軍士, 以爲私藏何如?" 僉曰: "口傳軍士, 則受官軍器新舊交付, 其來已久, 何必賜給? 若將帥及赴防大小守令, 賜軍器新舊交付, 以爲恒式。" 一。 "兵曹啓: ‘本朝功臣子孫, 常時雜犯, 悉令原免, 待功臣之後, 可謂厚矣。 然軍政不可不重, 士卒不可不鍊, 故每値大閱講武之時, 有犯軍令者, 勿問功臣之後, 悉皆科罪, 載諸《六典》, 所以重軍法, 而敎士卒也。 其在平時犯軍令者, 雖原從功臣之後, 亦令免罪, 無所懲艾, 皆非訓鍊軍卒之意。 臣等謹稽律文, 隱廢差役條云: 「功臣容隱者, 初犯免罪附過, 再犯住支(奉給)
                〔俸給〕
              一半, 三犯全不支給, 四犯依律論罪。」 自今比此律文, 功臣之後, 常時犯軍令者, 初犯免罪附過, 再犯亦如之, 三犯, 見任則罷職, 前銜則雖當受職, 越一次不敍, 四犯或鞭三四十、或一二十, 隨其所犯輕重科罪, 以重軍法。’ 何如?" 僉曰: "允當。" 一。 "水車敬差官啓: ‘賞灌漑有功守令監考。’ 何以處之?" 僉曰: "雖別無效驗, 旣有敎旨, 以下番甲士之闕, 隨品敍用, 示信於民, 以勸他道之民。" 上曰: "功臣子孫論罪及水車論賞之條, 依所啓施行。 沿邊居民越耕條及北方防禦軍卒軍器賜給之條, 姑停之, 其餘四條, 竝依僉議, 令兵曹立法。" 又議曰: "金元生, 故司正李之番妻金氏之婢夫也。 金氏以元生所産奴婢若干, 立證佐成文契給元生, 世世相傳, 永爲使用。 元生以自己所生, 無子孫相傳使用之理, 故贈於公主, 以爲無緣受贈, 甚爲不可。 歲在辛亥, 議于大臣, 皆曰: ‘受之無妨。’ 鄭招獨曰: ‘不受爲正。’ 予從招議, 使之不受。 今更思之, 元生所生奴婢, 旣受于其妻之主, 而又無爭之者。 且元生之妻四寸奴婢, 本宮使喚人也, 受之無妨。" 喜等曰: "受之無妨。" 上曰: "已知矣。"
地名: 三水 (咸鏡道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 三水 (咸鏡道, 都護府)
年: 1467.0

○戊子/御思政殿, 召穩城京邸奴其金、鏡城京邸奴蒙寵、慶源京邸奴介知、甲山京邸奴金同良、三水京邸奴金奉, 授御札曉諭軍民書遣之。 其書曰: "今李施愛反逆, 多殺無辜, 罪惡貫盈, 天地所不容。 予親將大軍, 期朝發而夕至, 殲殄兇類, 撫定軍民。 汝等未知情狀, 詿誤脅從耳。 焉有知逆順而從賊者乎? 汝等爭奮忠義, 速捕逆賊, 以成大功。 其論賞節目, 條于後。 一, 有職者超金帶。 一, 賤人永良銀帶。 一, 鄕吏、驛吏免役銀帶。 一, 有罪者免罪, 論賞同上。 一, 雖施愛親黨, 立功則論賞同上。 一, 隨其功勞等第, 功臣稱下。 一, 脅從之徒, 一皆不問。"

○其金、蒙寵介知、金同良、金奉回還。 鏡城官奴永安ㆍ仲生、慶源官奴寶仲隨來, 召見之。 永安等啓曰: "五鎭之民, 皆爲李施愛脅從, 不知逆順。 及見其金等齎去諭書, 衆疑稍解, 不應施愛徵兵, 猶未盡信, 使我輩細探朝廷消息, 故來。" 上曰: "將付汝諭書遣之。" 遂賜永安等衣笠等物, 其金等綿布各三十匹。 穩城軍民等, 使其金回啓曰: "今覩諭書, 速捕施愛, 獻馘軍前, 臣等伏審聖旨, 謹作事目, 條列于後。 一, 康孝文聚水、陸軍, 反逆之謀, 已騰衆口。 去四月兵船十三艘, 來泊慶源
              厚羅土島, 平安、江原兩道兵亦聚本道, 欲盡殺居民, 遂爲不軌。 施愛密知其謀, 討殺孝文及府使宋碩孫、判官金巖, 將禦水、陸之兵, 移文諸邑, 徵會軍士而已, 略無反逆之心, 故未敢捕捉。 一, 孝文以方面主將, 依憑築城, 正當農月, 於鍾城行營, 大興土木, 累月留連, 虞候、評事、軍官、伴人、女妓、僕隷, 從者如雲, 擬於行幸, 僭越莫甚。 自慶興至五鎭, 率十五日一次供饋, 一次所需米穀, 摠八十餘石, 餘物稱是。 官府蕩盡, 民家雞犬亦爲之一空, 日殺一牛爲饌, 宴飮則二牛猶爲不足, 濫刑供給之人。 一, 孝文招致諸鎭節制使、判官于行營, 宴飮用燒酒, 至百有六十甁, 宴幣布百餘匹。 一, 聚軍士裹十八日糧, 自古富居遵海濱, 田獵盤遊, 使防禦人馬, 不得休息。 一, 兵曹曾受敎移文云: ‘節度使營戍兵過多, 而諸鎭堡戍兵過少, 可依舊例行之。’ 孝文不顧立法之意, 番上甲士盡屬於營, 賊路最緊之處, 置兵反少, 以致疎虞。 一, 宋碩孫、金巖各養私馬數匹, 多費芻豆, 人吏、軍士, 小有過差, 徵贖太急。 又於稱貸義倉, 未償之戶, 勒取牛馬, 或易胡馬, 或易皮物, 送于本家, 且賂權勢。 又權除貢納貂鼠皮, 不還民戶, 又督納未收者, 私者用之, 民生日困, 逃亡者百五十餘戶。 一, 碩孫、金巖, 距本邑三日程慶興産鐵之地, 驅民採取, 稱爲官軍器, 多造甲胄、箭鏃, 贈賂諸處。" 時, 鏡城、慶源、甲山、三水等邑之民, 皆附賊黨, 爲施愛陳訴, 其深爲施愛誑誘, 執迷不悟類此。

○三水人朴仲生附賊黨, 爲書授內需司奴檢生, 由平安道來啓曰: "於六月初八日, 伏奉諭書, 數李施愛反逆之罪, 令臣等速捕獻馘。 然施愛非反逆, 節度使康孝文與觀察使、守令等, 陰結朋黨, 徵聚兵船, 欲盡殺本道人民, 因犯京師, 脅制中外。 施愛奮厲忠義, 剪除姦黨, 凡七次馳啓, 而姦黨反以忠臣爲謀逆, 壅蔽天聰, 領諸道兵, 躪藉禾穀, 經年不解, 伏惟上裁。"
地名: 三水 (咸鏡道, 都護府)
年: 1474.0

○御經筵。 講訖, 上謂同知事李克培曰: "近者議永安南道節度使革罷便否, 獨不聞卿策也。" 克培對曰: "南道置節度使, 所管衙吏甚多, 北道防戍者, 皆懦弱, 關防疏虞, 南道所屬三水、甲山防戍亦少, 反致內實外虛之弊, 甚可慮也。 不特此也, 節度使挈其家屬, 虞候亦率軍官, 供饋之需, 措辦無由, 其官奴婢困於支待, 日就凋殘。 其弊如此, 不可不革。 李施愛扇亂, 世祖謂: ‘以重臣分鎭, 則足以懾服人心’, 遂分爲南、北道, 各置觀察使、節度使, 又分平安道置左、右、中三節度使, 以臣爲中道節度使, 未幾罷之, 獨永安南道節度使未及罷焉, 是則世祖權設之意可知。 議者言: ‘今若遽革, 則野人往來經由之地, 恐生窺覦之心’, 又言: ‘脫有如施愛之變, 北道不守, 而內無聲援, 爲不可也’, 臣謂北靑地形低下, 本非設營控制之地, 又無城郭, 不得據以爲守。 且平安道地廣, 一節度使猶足以鎭之, 永安道則地狹, 東有大海, 西有大山, 自南至北, 直一路耳, 設有賊變飛報之至, 應援不難, 雖無南道節度使何害, 特以世祖所設, 不忍遽革。 請待人心帖息, 更議革之。" 上曰: "先王所設且人心尙未靖, 故姑不革, 後若弊甚則當革之。" 克培更啓曰: "請令節度使不得挈家, 又量減軍官, 以除其弊。" 上問左右曰: "欲革虞候, 其可乎?" 領事尹子雲對曰: "臣意以爲當革。 且軍官多費公廩, 誠如克培之言, 革虞候而竝減節度使軍官, 則弊可少祛矣。" 領事成奉祖啓曰: "節度使挈家, 不得不爾, 但革虞候減軍官, 擇文臣除判官可也。" 上曰: "當廣議處之。" 仍謂克培曰: "沿邊守令當擇用之, 卿其務要得人。 屈卿爲兵曹判書, 任重故也。" 克培頓首謝。 上又謂克培曰: "武臣讀書節目, 已令磨勘, 何以爲之。" 克培曰: "世祖令武臣就文臣學焉, 尋罷之, 是未有受訓之實, 而但相會飮耳。 宜令入直時, 就解書者受訓。" 子雲曰: "訓鍊習讀官則已令讀書, 但考勤慢耳。 其餘軍士受訓, 當如克培所啓。" 上曰: "入直時受訓節目, 其議以啓。"
地名: 三水 (咸鏡道, 都護府)
年: 1491.0

○上御宣政殿, 置酒引見永安道體察使盧思愼慰之。 從事官鄭錫堅、韓斯文亦入。 上謂思愼曰: "諸將入征, 一道空虛, 煩卿往鎭, 予無憂矣。 但西賊敗北, 憤怨未洩, 三水、甲山等處, 竊發可慮。" 思愼對曰: "一道精銳之卒, 盡令赴征, 脫有竊發, 恐難禦之。" 上曰: "本道防禦亦緊, 豈之帥盡率精銳乎? 與元帥共議置, 若能守城, 萬無見敗之理。" 思愼曰: "守城則雖婦人, 小子亦能禦敵, 今時則禾穀盡收, 人民輒入, 似無可憂。" 上曰: "高山里之戰, 彼賊先耀兵滿浦, 爲侵攻之勢, 實欲掩襲高山里也。 小醜豈有攻城略地遠大之志? 不過搶擄頭畜而已。 徐自明云: ‘滿浦城中火光洞徹, 又有放炮之聲, 姜漬欲往救, 自明、兪灝固止之, 竟能大捷。’ 自明之言, 不可盡信, 然姜漬不從自明之言, 往救滿浦, 則高山里必大敗。 由是觀之, 將帥智略爲先。" 右承旨李誼啓曰: "臣曾聞, 永安道軍糧不敷。 臣意, 今入征往來軍需, 猶足以給之, 若問罪之後, 虜亦連年侵犯, 則糧餉恐不足, 不可不慮。 前者諸司奴婢之貢, 戶曹請以穀輸納於郡, 但本道多內需司奴婢, 而諸邑雜貢如皮物之類亦多, 請從市直以穀輸納。" 上曰: "可。" 誼又啓曰: "賊寇滿浦, 而楸坡
              上土之兵皆來赴, 則兵力非不足也, 而僉使金允濟不能誘致擊之, 先自畏怯, 輒放炮, 使之驚走, 有違國家措置之意。 請鞫之。" 上曰: "然。" 賜思愼貂裘一領、匹段帖裏一領、紬帖裏一領、耳掩一、靴一、胡椒一帒、弓二張、大箭一部、鞬服具、蓑衣諸緣具, 從事官亦賜弓矢。
地名: 三水 (咸鏡道, 都護府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 三水 (咸鏡道, 都護府)
年: 1495.0

○癸卯/御經筵。 大司憲李誼、大司諫成世明, 論啓鄭眉壽、宋千喜、崔世傑、嚴用善事, 不聽。 洪瀚啓: "臺諫所啓甚當。 宦官之弊, 代各有之, 不可不嚴以待之。" (季寬)
                  〔李寬〕
                
              啓: "宦官之任, 掃除而已。 其操弄國柄, 常出於人主優待耳。 朝官雖有罪, 宦官安得擅啓乎, 唐
              明皇、肅宗, 皆明主也。 厥終, 見制於高力士、李輔國。" 誼曰: "人主初以謂 ‘彼爲幺麿,’ 而終至於不可制。 用善, 自恃侍從之久, 當新政之初, 至於如此, 中外聞之, 莫不駭愕。" 王曰: "用善, 誠非, 然旣以此贖之。 不可重受罪也。" 鄭佸啓: "臺諫所啓: 宦官跋扈之漸之言, 極是。 古人云 ‘納諫諍、愛爵賞、信刑罰, 人君所當行者。 雖不止此, 而三者。 最切。" 世明曰: "佸之言, 是矣。 且人主, 於宦官宮妾, 不可不接之以嚴。 近者, 尙宮曹氏, 復其戶、良其族。 必因曹氏之啓, 而有是命也。 復戶之役, 他民代之。 是, 强者益强, 而弱者尤弱也。 國家, 近年有旱乾之災, 業去稅存。 京外百姓, 窮困極矣。 臣願諸大君復戶, 竝令除之。" 王曰: "尙宮, 非徒於予有功, 自先王朝有功故耳。 然因卿等之啓, 其族親一人, 已令還賤矣。" 佸啓: "成湯, 桑林六責曰 ‘女謁盛歟?’ 女謁, 所關大矣, 不可不愼。 頃者, 王后族親, 亦許從良。 我國, 軍功一等, 然後方許從良。 豈不重事乎? 宮人有功, 則賜物可矣。 卽位之初, 一國臣民, 莫不延頸望治。 一言、一動, 不可不愼。 古人云 ‘愼終于始。’ 始之不謹, 而能謹其終者, 鮮矣。" 瀚啓: "自古帝王, 始雖明哲, 而至於誤國者, 未有不自宦官宮妾始也。 古人云 ‘偏聽生奸; 獨任成亂。’ 宦官宮妾之言, 不可聽。" 佸曰: "臣在平安道, 聞儒生被罪, 不知其由。 儒生所言, 雖似過當, 言事之餘, 停二十一人之擧, 又謫三人于外。 古人云 ‘包容爲大。’ 臣意謂 ‘儒生之言, 包容可矣。’" 瀚曰: "其時, 臺諫、弘文館竝啓, 而不聽, 莫不缺望。" 世明曰: "儒生, 因闢佛受罪, 中外駭愕。 請速放之。" 王曰: "儒生闢佛, 則可矣, 其疏內, 兩殿遂意之言。 不知其意何在也。" 瀚曰: "臣亦不知其意。" 佸曰: "儒生, 不計事體, 隨文字, 而書之耳。" 世明曰: "上疏之言, 雖過當, 然儒生之意, 不過欲上無過擧耳。" 寬曰: "兩殿遂意之言, 臣亦未知其意。 古人云 ‘邦有道, 危言危行。’ 儒生之此言, 不過欲上動聽也。 但言之善, 則用之; 其不善者, 則棄之。 人君之量, 大矣。 頃者, 臣等以貞陵齋佛事, 啓之, 敎曰 ‘凡干佛事, 非予所知。’ 臣等聞敎, 莫不失(喜)
                〔意〕
              。 今者, 儒生以此受罪, 未知其故。" 佸曰: "平安道軍士, 在前, 分番赴防。 自辛亥年許渾生事以後, 一應軍士, 九月合番赴防, 二月而罷。 四月分番往戍, 八月而罷。 非徒軍士困疲, 其所將馬生還者, 鮮矣。 臣恐若過十年, 則平安人馬, 無遺類矣。 臣意謂 ‘冬、夏, 皆分番赴防, 使之蘇復。’ 臣到黃海道, 道內正兵等云 ‘甲士, 則六朔入番, 受祿頗優, 奉足亦多。’ 正兵, 則二朔入番, 而又依甲士之例赴防, 似爲艱苦。" 王曰: "所啓甚當。" 佸曰: "平安道軍士, 其勞疲, 倍於下三道, 其軍籍, 不可如下三道矣。 兵曹判書成俊在此, 請下問。 臣意謂 ‘兩界軍士, 須有餘力, 其餘丁, 不可盡籍軍案。’" 成俊曰: "果如佸所啓。 平安道, 則臣不知之矣, 臣知永安道之事, 艱難莫甚。 傭食之人, 如不滿意, 則轉移他家, 無有定居。 故雖雇工, 不得同戶籍。 而敬差官推刷時, 軍士, 雖有雇工, 其不付戶籍者, 盡錄軍案。 非但軍士, 旣失雇工, 將使軍戶, 亦爲有名無實之患矣。" 佸曰: "下三道之民, 力於農事, 而富實矣。 兩界, 則貧寒莫甚, 而平安道爲尤甚。" 俊曰: "兩界艱難, 雖元居百姓, 尙不能食。 李誼前以從事官, 親見之矣。" 佸曰: "兩界, 旅外正兵, 亦可無也。" 俊曰: "永安道
              吉城以北, 謂之北道; 端川以南, 謂之南道。 在辛亥, 臣爲北道節度使; 卞宗仁爲南道節度使。 在前, 軍士一年一度赴防。 宗仁, 慮彼賊, 衝突於北靑、惠山、三水、甲山之間, 使軍士, 一年四度赴防。 臣在北道, 不知其弊。 遞爲同道觀察使, 始知之。 其時, 金繼宗爲南道節度使。 臣語繼宗, 減軍士赴防番數。 繼宗亦不敢遽革前等之事, 只減一度。 一年三度赴防, 軍士, 豈能支當乎? 自北靑、惠山、三水、甲山之間, 有大嶺四、五, 甚爲險阻。 臣在本道時, 四月初五日嶺上, 草木未芽; 至嶺腰, 花始開; 至于下, 則花滿開。 如此險阻之路, 一年三度往還, 安得不至於流亡乎? 今惠山、三水、甲山之間, 皆築長城, 非復前日之虛疎。 雖一度赴防, 可矣。" 佸曰: "節度使、內地守令, 竝令赴防。 守令任重, 必須在官。 而官中之事, 一委下吏, 供饋之物轉輸之弊, 亦不貲矣。 臣意 ‘擇軍官之可者, 以爲助防將, 而勿使守令赴防, 可矣。" 世明曰: "臣在弘文館, 聞尹坦除義禁府同知, 臺諫論啓, 臣意 ‘上必從之。’ 而不允。 坦庸劣尤甚, 前爲忠淸監司, 狂妄無比。 又於巡行時, 常帶僧人。 其僧, 畜
                〔犬〕
              放鷹, 無所不至。 所居寺近處, 有女奴。 使之紡績, 多儲布穀。 故坦利其財物, 率行耳。 禁府, 非冒居之地。 請改正。" 王曰: "今無所失, 豈可無故而遞之。" 世明曰: "若敗事而後, 遞之。 則悔無及矣。" 王不答。
地名: 三水 (咸鏡道, 都護府)
年: 1497.0

○判中樞府事李克均啓: "慶安一路, 廣州
              德豐驛元居三戶, 慶安驛元居五戶, 利川
              阿川驛元居三戶, 吾川驛元居五戶, 陰竹
              留春驛元居六戶, 驪州
              新津驛元居八戶, 楊花驛元居五戶, 安平驛元居三戶。 《大典》例錄小路, 而慶尙道
              安東都會進上, 盈德別進上, 皆由此路, 倭人之行及英陵獻官、執事絡繹不絶。 各驛立馬者少, 奔馳無暇, 將不能支。 前日受敎內: ‘凋殘各驛, 有助役正兵。’ 《續錄》頒降後, 竝皆停罷。 臣意, 德豐、慶安、阿川、吾川、留春隷(良寸道)
                  〔良才道〕
                
              , 楊花、新津、安平隷平丘道, 慶安驛丞權罷爲便。 且倭人所經安平、新津、阿川、慶安、德豐依前受敎, 加助役正兵何如? 且良才一路, 佐賛、分行兩驛凋弊尤甚。 慶尙、忠淸兩道進上及倭人使客連絡, 驛吏勢不能當, 則逃散不現, 其蘇復條件, 令該曹磨鍊何如? 且臣於道路, 見甲山、三水入居者, 携持老少, 跋涉甚苦。 況今永安道窮陰積雪, 冱寒倍他, 其未發本家者, 許令明春入送。 又抄出其戶, 以屬殘驛何如?" 知事洪貴達曰: "臣頃者以英陵獻官, 往還驪州、廣州, 各驛凋弊, 正如克均所啓。 大抵驛吏不得一日休息, 凋殘無怪。 若不以時救之, 終至於人物盡散, 然後欲施蘇復之策難矣。 成宗朝臣啓佐賛、分行兩驛凋弊, 命下兵曹議蘇復。 兵曹請各給富實入居十戶, 已有成命, 未及施行, 各道入居, 命盡入甲山、三水, 故兩驛時未入一戶。 近臣復過兩驛, 凋弊倍舊。 臣見察訪問曰: ‘前此驛路弊事, 察訪直啓有例。 兩驛凋弊如此, 何不啓之?’ 察訪曰: ‘今不得爾。’ 又問曰: ‘何不報監司?’ 察訪曰: ‘我則人微, 監司事繁, 雖報之, 豈得施行? 是若選有名朝士爲察訪, 則(則)庶有爲矣。’ 臣意亦以爲然。 前者以黃海道七站及京畿
              迎曙等路凋弊, 擇秩高有名朝士爲察訪, 其後頗有蘇復。 今良才察訪亦請擇遣。" 命議于大臣。 尹弼商、盧思愼、魚世謙、鄭文炯、韓致亨、盧公弼、許琛、李淑瑊議: "分設驛丞、察訪, 《大典》所載, 不可以一時之弊, 輕易紛更。 且三水、甲山, 防禦最緊, 人物死亡殆盡, 宜急徙民以實之, 不宜分入各驛。 但如克均所啓, 則不可不救。 然諸驛皆有人馬位田, 又有奴婢助役, 而獨慶安一路凋弊尤甚, 未知其由。 其受弊之由, 救弊之策, 令其道觀察使, 備細訪問, 磨鍊啓聞後, 更議爲便。 洪貴達所啓良才道察訪, 以秩高有名朝士差遣事, 令銓曹便否磨鍊, 施行何如?" 從之。
地名: 三水 (咸鏡道, 都護府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。